**Marie Løkke** (født 9. januar 1876 i Christiania, død 29. februar 1948 i Oslo) var en norsk kunstmaler.

Liv og virke
------------

#### Utdannelse

Marie Løkke studerte ved Statens Håndverks- og Kunstindustriskole og var i noen måneder elev av Harriet Backer. I 1900–1901 oppholdt hun seg fem måneder i Dresden. Fra omkring 1902 til 1916 bodde hun i USA. Hun oppholdt seg blant annet i Provincetown i Massachusetts, hvor hun var elev av Charles W. Hawthorne. I perioden 1918–1921 var hun i Belgia og Frankrike, før hun vendte tilbake til Norge. I 1921–1922 var hun elev ved Kunstakademiet i sin fødeby Kristiania.

#### Kunstnerliv

Løkkes valg av motiver hadde stor spennvidde, fra barneportretter og genrepregede skildringer til bylandskaper og marinebilder. Ved en utstilling i Chicago i 1902 astilte hun ut landskaps- og interiørbilder, og dessuten et portrett i naturlig størrelse som visstnok forestilte kunstnerens mor.

Hun vant særlig ry for nettopp marinebildene og sine skildringer av vann ved en utstilling i Provincetown i 1916. En utstilling hos Blomqvist i 1917 fikk en negativ mottagelse, og bildene, som bar sterkt preg av påvirkningen fra USA, falt ikke i smak. Etter oppholdet i Belgia og Frankrike bar hennes motiver preg av oppholdet der, særlig med marinemotiver fra Bretagne og gatepertier fra Gent. 

Marie Løkke holdt en lang rekke separatutstillinger i Norge. Hun stilte også ut i Brussel og Gent omkring 1920–1921, og deltok ved flere kollektivutstillinger, som Høstutstillingen (1898–1901, 1917), Panama-Pacific International Exposition i 1915 i San Francisco og Salon Triennal i Antwerpen i 1920. 

Løkke var medlem av Chicago Society of Artists til 1915 og av Provincetown Art Association i 1916–1917.

Familie
-------

Marie Løkke var datter av Charles Victor Fritjof Løkke og Helga Sell.
Hun ble 25. november 1903 gift i Chicago med Finn Mathiesen.

Separatutstillinger
-------------------

* 1902; Abbotts kunsthandel, Chicago
* 1908: Marshall Fields, Chicago
* 1917: Blomqvist (sammen med Sigmund Sinding og Thorvald Torgersen
* 1919: Stavanger Kunstforening
* 1920: Aalesunds Kunstforening
* 1920: M. Jordan, Grensen 19, Kristiania
* 1920: Trondhjems Kunstforening, sammen med Marie Tannæs
* 1922: Drammen Kunstforening
* 1922: Blomqvist, sammen med Edvard Diriks
* 1923: Blomqvist, sammen med Wilhelm Peters, Hjalmar Pedersøn og Laura Hovland
* 1923: Aalesunds Kunstforening
* 1923: Trondhjems Kunstforening
* 1937: Sandefjord Kunstforening

Stipender og utenlandsopphold
-----------------------------

* 1897: Finnes legat
* 1898: Finnes legat
* 1898: Helmstierne-Rosencrones legat
* 1900–1901: Dresden
* ca. 1905–1916: USA
* ca. 1918–1921: Belgia og Frankrike

Referanser
----------

1. ↑   oppført som Marie Mathiesen, doi.org[Hentet fra Wikidata]
2. ↑  *Aftenposten 1948.03.02*. Oslo. 1948. s. 8.
3. 1 2  *Skandinaven 1902.04.23*. USA, Chicago, Illinois. 1902. s. 12.
4. ↑  Wichstrøm, Anne (1997). *Kvinneliv, kunstnerliv*. Gyldendal. s. 215. ISBN 8205193622.
5. ↑  Schmidt-Nielsen, Sigval (1901). *Throndhjemske Flensburger-Schmidt-families descendenter til aar 1900*. Throndhjem. s. 2.
6. ↑  "Illinois, Cook County Marriages, 1871-1968", database, FamilySearch ( : 10 March 2018), Finn Mathiesen and Marie Lokke, 25 Nov 1903.
7. ↑  *Sandefjords Blad 1937.04.06*. Norge, Vestfold, Sandefjord. 1937. s. 5.

Kilder
------

* *Norsk kunstnerleksikon : bildende kunstnere, arkitekter, kunsthåndverkere. B. 2 : H-M*. Universitetsforl. 1983. s. 807. ISBN 8200065359.

|  |  |
| --- | --- |
| Oppslagsverk/autoritetsdata | Norsk kunstnerleksikon **·** Prabook **·** BIBSYS **·** VIAF **·** ULAN **·** KulturNav
 |

Portal: Kunst